Марко Ганчев
Песен за непобедимия дух

chitanka.info

Бе духът затворен във бутилка,

но отпушен литна като дим.

С право вдигаме до днес пушилка,

че процесът е необратим.

Днес не е такъв етапа —

на духа да слагат тапа,

а напротив, както чух:

вече е такъв етапа,

че и на самата тапа

мъчат се да вдъхнат дух.

Лично мен като човек духовен

често са ме тикали в кьоше.

Даже тоя номер бе редовен.

Но не са ме тикали в шише.

Не, не е такъв етапа —

на духа да слагат тапа,

а напротив, както чух:

вече е такъв етапа,

че и на самата тапа

мъчат се да вдъхнат дух.

Твърдо потвърди се, общо взето,

за духа познатото клише:

няма да се върне той в шишето.

Само малко му е… у шише!

1985

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.